****

#  REPUBLIKA HRVATSKA

**PRIMORSKO - GORANSKA ŽUPANIJA**

 

 **Razina 22**

 **Matični broj 02664763**

 **RKP 31059**

 **Šifra djelatnosti 8411**

 **OIB 54382731928**

**BILJEŠKE UZ FINANCIJSKI IZVJEŠTAJ**

**za razdoblje od 1. siječnja do 31. prosinca 2023. god.**

Obveza sastavljanja financijskih izvještaja u sustavu proračuna propisana je člankom 139. Zakona o proračunu (Narodne novine, broj 144/21) dok su oblik, sadržaj, razdoblja za koja se sastavljaju te rokovi njihovog podnošenja propisani Pravilnikom o financijskom izvještavanju u proračunskom računovodstvu (Narodne Novine, broj 37/22). U skladu s odredbama navedenog Pravilnika i Okružnice o predaji i konsolidaciji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje 1. siječnja do 31. prosinca 2023. godine, Ministarstva financija, Klasa: 400-02/23-01/27; Urbroj: 513-05-03-24-4 od 10. siječnja 2024. godine, sastavljen je Financijski izvještaj Grada Rijeke za razdoblje siječanj – prosinac 2023. godine koji se sastoji od: Bilance (Obrazac BIL), Izvještaja o prihodima i rashodima, primicima i izdacima (Obrazac PR-RAS), Izvještaja o rashodima prema funkcijskoj klasifikaciji (Obrazac RAS-funkcijski), Izvještaja o promjenama u vrijednosti i obujmu imovine i obveza (Obrazac P-VRIO), Izvještaja o obvezama (Obrazac OBVEZE) i ovih Bilješki.

**Bilješka broj 1** – Grad Rijeka primjenjuje proračunsko računovodstvo u skladu sa Zakonom o proračunu (Narodne novine, broj 144/21) i Pravilnikom o proračunskom računovodstvu i računskom planu (Narodne novine, broj 124/14, 115/15, 87/16, 3/18, 126/19 i 108/20). Grad Rijeka u svojim knjigovodstvenim evidencijama osigurava pojedinačne podatke o vrstama prihoda i primitaka, rashoda i izdataka, stanju imovine, obveza i vlastitih izvora. Knjigovodstvo se vodi po načelu dvojnog knjigovodstva prema propisanom računskom planu, vode se poslovne knjige: dnevnik, glavna knjiga i pomoćne knjige. Prihodi i primici te rashodi i izdaci iskazuju se prema modificiranom računovodstvenom načelu nastanka događaja. Prihodi i primici priznaju se u izvještajnom razdoblju u kojem su postali raspoloživi i pod uvjetom da su mjerljivi. Rashodi se priznaju na temelju nastanka događaja (obveza) i u izvještajnom razdoblju na koje se odnose neovisno o plaćanju. Imovina i obveze iskazuju se po računovodstvenom načelu nastanka događaja uz primjenu metode povijesnog troška.

U skladu s odredbama Zakona o porezu na dodanu vrijednost (Narodne novine, broj 73/13, 99/13, 148/13, 153/13, 143/14, 115/16, 106/18, 121/19, 138/20, 39/22, 113/22 i 33/23) Grad Rijeka je od 1. siječnja 2014. godine obveznik poreza na dodanu vrijednost s osnova obavljanja gospodarske djelatnosti iskorištavanja materijalne imovine (najam, zakup poslovnih prostora).

Nastavno se u Bilješkama obrazlažu numerički podaci i veća odstupanja iskazana u obrascima Financijskog izvještaja.

* **BILANCA**

Vrijednost aktive – ukupne imovine Grada (B001) na dan 31. prosinca 2023. godine iznosi 1.190.896.575,41 eura i u odnosu na stanje imovine 1. siječnja 2023. godine zabilježeno je povećanje vrijednosti gradske imovine za 45.506.143,10 eura. Udjel nefinancijske imovine u ukupnoj aktivi iznosi 82,7% dok udjel financijske imovine u ukupnoj aktivi Grada iznosi 17,3%.

**Bilješka broj 2 – B002 NEFINANCIJSKA IMOVINA**

Ukupna vrijednost **nefinancijske imovine Grada (B002)** na dan bilance iznosi 983.959.914,79 eura što, u odnosu na njenu vrijednost krajem prethodne godine, predstavlja povećanje za 20.693.281,62 eura.

U strukturi ukupne nefinancijske imovine vrijednosno najveći udjel zauzima **neproizvedena dugotrajna imovina (01).** Grad Rijeka vlasnik je, odnosno suvlasnik sveukupno 11.778 zemljišnih čestica, sveukupne površine 8.904.658,99 m2, vrijednosti 672.196.470,86 eura.

**Dugotrajna nefinancijska imovina u pripremi (05)** – vrijednost imovine u pripremi (investicija u tijeku) veća je za 10.060.840,01 eura ili 22,4% u odnosu na prethodnu godinu i ukupno iznosi 54.935.460,36 eura. U okviru ove skupine veće povećanje evidentirano je kod sljedećih kapitalnih projekata: ulaganja u Revitalizaciju kompleksa Benčić - Cigleni i T-objekt i uređenje javnih površina i izgradnje pripadajuće infrastrukture unutar bivšeg tvorničkog kompleksa Rikard Benčić, rekonstrukcije i opremanja broda-muzeja Galeb (kapitalni projekt Turističke valorizacije reprezentativnih spomenika riječke industrijske baštine), zatim kod ulaganja u Poduzetničku zonu Bodulovo, ulaganja u Energanu - Start up inkubator za kreativne tehnologije i IT industriju, ulaganja u pristupne ceste i dr.

**Bilješka broj 3 – 1 FINANCIJSKA IMOVINA**

Vrijednost ukupne financijske imovine (novac i potraživanje) Grada iznosi 206.936.660,62 eura.

*Novac u banci i blagajni (11)* – stanja novčanih sredstava na računima i u blagajni iznose ukupno 37.239.191,82 eura.

Stanje novca po računima skupine 11:

* Jedinstveni račun riznice Grada Rijeke (račun na kojem se nalaze

 novčana sredstva i Grada Rijeke i 82 proračunska korisnika) = 34.545.559,03 eura

* Izdvojena novčana sredstva (računi depozita i za posebne namjene) = 2.672.687,62 eura
* Ostali računi = 2.299.26 eura
* Prijelazni račun = 18.645,91 eura
* Novac u blagajni = 0,00 eura

*Depoziti u kreditnim i ostalim financijskim institucijama (1211*) iznose 737.642,07 eura. U 2023. godini je izdvojeno 40.000,00 eura na poseban račun depozita radi isplate naknada za izvlaštene nekretnine i troškove postupka u izgradnji sabirne ulice SU XI (čvor Pilepići) – I. faza.

*Vrijednosni papiri (14)* – u ovoj skupini evidentirano je potraživanje od strane Republike Hrvatske (putem banaka) po obveznicama RH u obliku knjižnog potraživanja s osnova prodaje stanova na kojima je postojalo stanarsko pravo, a temeljem Zakona o pretvaranju deviznih depozita građana u javni dug RH. Prema podacima iz analitičkih evidencija, u Erste&Steiermärkische Bank d.d. stara devizna štednja iznosi 3.885,04 eura, u Vukovarskoj banci d.d. u stečaju iznosi 225,22 eura, Cibalae banci d.d. u stečaju iznosi 1.691,98 eura i Požeškoj banci d.d. (pripojena u Podravsku banku d.d.) stanje stare devizne štednje iznosi 869,20 eura.

*Dionice i udjeli u glavnici (15)* – vrijednost dionica i poslovnih udjela Grada Rijeke na dan bilance iznosi 146.753.021,30 eura i nema većeg odstupanja u vrijednosti u odnosu na prethodnu godinu. Tijekom izvještajne godine evidentirana su usklađenja nominalnih vrijednosti poslovnih udjela Grada Rijeke u skladu s podacima iz Izvještaja Središnjeg klirinškog depozitarnog društva.

U donjem pregledu prikazana su trgovačka društva u kojima Grad Rijeka ima značajniju vrijednost poslovnog udjela na dan 31. prosinca 2023.:



*Potraživanje za prihode poslovanja (16)* – stanje ukupnog potraživanja za prihode poslovanja na 31. prosinca 2023. godine iznosi 12.391.272,49 eura (odnosno 27.276.555,37 eura bez uključenog propisanog ispravka vrijednosti) i u odnosu na isto razdoblje prethodne godine, potraživanja su veća za 861.594,92 eura, odnosno 7,5%.

Na datum bilance dospjelo je 7.241.407,63 eura (odnosno 22.126.690,51 eura bez uključenog ispravka vrijednosti), a nedospjelo 5.149.864,86 eura potraživanja za prihode poslovanja.

Od dospjelih potraživanja za prihode poslovanja vrijednosno su najznačajnija nenaplaćena potraživanja za komunalnu naknadu (1.616.342,17 eura, odnosno 4.849.949,04 eura bez uključenog ispravka vrijednosti), potraživanja za zakupninu poslovnih prostora (897.344,25 eura odnosno 2.118.791,00 eura bez uključenog ispravka vrijednosti) i potraživanja za porez na promet nekretnina (433.910,52 eura odnosno 1.366.922,66 eura bez uključenog ispravka vrijednosti).

*Potraživanja od prodaje nefinancijske imovine* (17) iznose 4.736.970,70 eura (odnosno 5.151.635,27 eura bez uključenog ispravka vrijednosti) i u odnosu na prethodnu godinu manja su za 33,5%, odnosno apsolutno iskazano, za 2.383.887,94 eura.

Na datum bilance dospjelo je 67.401,57 eura (odnosno 482.066,14 eura bez uključenog ispravka vrijednosti), a nedospjelo 4.669.569,13 eura potraživanja za prihode od prodaje nefinancijske imovine.

Od dospjelih potraživanja od prodaje nefinancijske imovine vrijednosno su najznačajnija potraživanja za prihode od prodaje stanova na kojima postoji stanarsko pravo (43.323,96 eura, odnosno 339.442,15 eura bez uključenog ispravka vrijednosti) te nenaplaćena potraživanja za prihode od prodaje zemljišta (21.880,92 eura, odnosno 71.578,11 eura bez uključenog ispravka vrijednosti).

ISPRAVAK VRIJEDNOSTI POTRAŽIVANJA

Grad Rijeka je, temeljem članka 37. a) Pravilnika o proračunskom računovodstvu i Računskom planu, proveo propisani ispravak vrijednosti potraživanja u iznosu od 15.515.112,87 eura. Prema podacima analitičkog knjigovodstva, uzimajući u obzir kašnjenje u naplati preko godine dana te pokretanje stečajnog i/ili likvidacijskog postupka nad dužnikom, proveden je ispravak vrijednosti potraživanja i to:

* potraživanja za dane zajmove u iznosu od 215.165,42 eura koje se odnosi na kašnjenje u naplati više od tri godine
* potraživanja za prihode poslovanja u iznosu od 14.885.282,88 eura, od čega se iznos od 555.611,74 eura odnosi na kašnjenje u naplati od jedne do tri godine, iznos od 8.287.817,16 eura na kašnjenje u naplati više od tri godine, a iznos od 6.041.853,98 eura na potraživanja u stečajnom i/ili likvidacijskom postupku.
* potraživanja od prodaje nefinancijske imovine u iznosu od 414.664,57 eura, od čega se iznos od 22.994,02 eura odnosi na kašnjenje u naplati od jedne do tri godine, iznos od 391.670,55 eura na kašnjenje u naplati više od tri godine.

OTPIS POTRAŽIVANJA

Za otpis potraživanja u poslovnim knjigama Grada Rijeke primjenjuju se, u skladu s važećim propisima, usvojeni opći kriteriji i uvjeti za otpis iz Upute o provođenju mjera naplate prihoda Grada Rijeke, Klasa: 023-01/20-04/89-66; Urbroj: 2170/01-15-00-20-1 od 14. rujna 2020. godine. Prema članku 20. navedene Upute otpis potraživanja može se provesti: a) na zahtjev dužnika sukladno važećim propisima, b) u slučaju da je za dužnika pravnu osobu doneseno pravomoćno rješenje o brisanju iz odgovarajućeg registra, a dužnik nema pravnih slijednika, c) ako za dužnika postoji pravomoćno rješenje o sklopljenom stečajnom planu, predstečajnom sporazumu ili predstečajnoj nagodbi kojim je utvrđeno da se dug otpisuje, d) ako je sudskom ili izvansudskom nagodbom ili sporazumom s dužnikom utvrđeno da se dužniku dug otpisuje, e) ako je dužnik fizička osoba preminuo, a dug nije moguće naplatiti iz ostavine, f) u slučaju da je nastupila zastara prava na naplatu potraživanja sukladno važećim propisima, g) u drugim slučajevima sukladno važećim propisima

Grad Rijeka je tijekom 2023. godine ukupno otpisao 522.488,19 eura potraživanja. Prema podacima analitičkog knjigovodstva otpisano je 59.301,67 eura potraživanja za poreze (račun 161), 200.543,80 eura potraživanja za prihode od imovine (račun 164, zakup, najamnina, kamata, spomenička renta), 104.684,87 eura potraživanja za upravne i administrativne pristojbe, pristojbe po posebnim propisima i naknade (račun 165, komunalna naknada, komunalni doprinos), 157.840,58 eura potraživanja za kazne i upravne mjere te ostale prihode (račun 168, refundacije troškova, prekršajni nalozi, predstečajne nagodbe) i 117,27 eura za potraživanja od prodaje proizvedene dugotrajne imovine (račun 172, prodaja stanova).

Promatrajući samo glavne skupine, sveukupno je otpisano 522.370,92 eura potraživanja za prihode poslovanja (skupina računa 16) i 117,27 eura potraživanja od prodaje nefinancijske imovine (skupina račun 17).

**Bilješka broj 4 - 2 OBVEZE**

Stanje obveza na kraju izvještajnog razdoblja iznosi 64.690.064,92 eura (zajedno sa stanjem na skupini 29). Dospjele obveze po skupinama konta 23 do 26 iznose 5.560.654,06 eura (9%), nedospjele obveze 59.058.714,94 eura (91%). Ukupne obveze bilježe povećanje od 12.240.264,65 eura ili 23,3% u odnosu na stanje prethodne godine. U donjoj Tablici 1. Obveze prikazana su stanja po skupinama obveza.

 U okviru obveza za rashode poslovanja (23) povećanje od 3.832.774,99 eura nastalo je na stavkama obveza za materijalne rashoda, ostalih tekućih obveza, obveza za subvencije i obveza za naknade građanima i kućanstvima. Povećanje se bilježi i na obvezama za nabavu nefinancijske imovine (24), na obvezama za kredite i zajmove (26) i na odgođeno plaćanje rashoda i prihoda budućeg razdoblja (29).

*Više o strukturi dospjelih i nedospjelih obveza opisano je pod Bilješkom broj 22.*

Tablica 1. Obveze *u EUR*

|  |  |  |  |  |  |  |
| --- | --- | --- | --- | --- | --- | --- |
| **Rn**  | **O P I S** | **Rn**  | **Stanje 1.1.2023.** | **Stanje 31.12.2023.** | **Indeks (5/4\*100)** | **Povećanje/** |
| **smanjenje (5-4)** |
| *1* | *2* | *3* | *4* | *5* | *6* | *7* |
| **2** | **Obveze** | **2** | **52.449.800,27** | **64.690.064,92** | **123,3** |  **12.240.264,65** |
| 23 | Obveze za rashode poslovanja | 23 | 14.328.134,09 | 18.160.909,08 |  126,7 |  3.832.774,99 |
| 24 | Obveze za nabavu nefinancijske imovine | 24 |  1.724.133,03 |  6.459.930,21 | 374,7 |  4.735.797,18 |
| 26 | Obveze za kredite i zajmove | 26 | 36.337.489,87 |  39.998.529,71 | 110,1 |  3.661.039,84 |
| 29 | Odgođeno plaćanje rashoda i prihodi budućeg razdoblja | 29 | 60.043,28 |  70.695,92 | 117,7 |   10.652,64 |

**Primljeni krediti i zajmovi - dugoročni:**

* **Zajam od RH, Ministarstvo financija, za sufinanciranje Projekta IPA ŽCGO Marišćina**

Gradsko vijeće Grada Rijeke je na sjednici 21. prosinca 2011. godine donijelo Odluku o zaduživanju Grada Rijeke za sufinanciranje Projekta IPA ŽCGO Marišćina. Grad Rijeka je s Ministarstvom financija 17. siječnja 2012. godine zaključio Ugovor o zajmu za sufinanciranje izgradnje Županijskog centra za gospodarenje otpadom Marišćina (Program IPA, komponenta III, Operativni program Zaštita okoliša), na iznos od 2.011.751 eura. Dodatkom ugovora od 20. prosinca 2013. godine povećan je maksimalni iznos zajma na 2.290.150 eura dok su ostale odredbe ugovora ostale nepromijenjene.Sredstva zajma otplaćuju se sukcesivno u roku od 25 godina, uključujući i poček od 5 godina, u 80 jednakih tromjesečnih rata. Dospijeće prve rate je 5 godina od prvog korištenja zajma, odnosno otplata zajma započela je 30. travnja 2017. godine.

 Povlačenje zajma je počelo u 2012. godini, sukladno dinamici realizacije projekta izgradnje Županijskog centra za gospodarenje otpadom Marišćina i ukupno je za projekt iskorišteno 14.823.521,00 kuna, odnosno 1.955.649,22 eura kreditnih sredstava. Kamatna stopa za cijelo vrijeme trajanja zajma je fiksna i iznosi 3,987%. Kamata se obračunava od prvog korištenja zajma, a naplaćuje se nakon isteka počeka, u 80 jednakih tromjesečnih rata.

**Stanje kredita na dan 31. prosinca 2023. godine iznosi 1.285.223,25 eura.**

* **Kredit ERSTE&STEIERMARKISCHE BANK d.d. na iznos od 16,4 mil. eura**

Gradsko vijeće Grada Rijeke je na sjednici 24. svibnja 2018. godine donijelo Odluku o zaduživanju Grada Rijeke za realizaciju kapitalnih projekata u iznosu od 123.629.955,00 kuna. Ministarstvo financija je 12. srpnja 2018. dalo suglasnost za zaduženje te je Grad Rijeka s ERSTE&STEIERMÄRKISCHE BANK d.d. dana 31. kolovoza 2018. godine zaključio Ugovor o kreditu za financiranje kapitalnog projekta Revitalizacija kompleksa Benčić - Cigleni i T-objekt i za projekte energetskih obnova osnovnih škola i dječjih vrtića. Temeljem Odluke o Izmjenama i dopunama Odluke o zaduživanju od 30. rujna 2019. i dobivene suglasnosti Ministarstva financija od 21. studenoga 2019. godine, Grad Rijeka je dana 6. prosinca 2019. godine sklopio Aneks broj 1. Ugovora o kreditu kojim se ugovara prenamjena dijela sredstava za obnovu broda Galeb u sklopu projekta Turistička valorizacija reprezentativnih spomenika riječke industrijske baštine s time da je ukupan ugovoreni iznos kredita ostao nepromijenjen. Temeljem Odluke o zaduživanju od 11. ožujka 2021. godine sklopljen je Aneks broj 2 Ugovora o kreditu kojim je produljen rok korištenja kredita do 31. prosinca 2022. godine, a temeljem Odluke o zaduživanju od 8. prosinca 2022. godine sklopljen je Aneks broj 4 Ugovora o kreditu kojim je produljen rok korištenja kredita do 31. prosinca 2023. godine. Sredstva kredita otplaćivat će se mjesečno 14 godina, od isteka roka korištenja. Kamatna stopa je fiksna i iznosi 1,59%.

 **Povlačenje kredita započinje u listopadu 2018. godine i do 31. prosinca 2023. godine**

 **iskorišteno je 16.408.514,83 eura.**

* **Kredit ERSTE&STEIERMARKISCHE BANK d.d. na iznos od 2,5 mil. eura**

Gradsko vijeće Grada Rijeke je na sjednici 28. ožujka 2019. godine donijelo Odluku o zaduživanju Grada Rijeke za projekte energetskih obnova 5 osnovnih škola i dječjih vrtića te Muzeja grada Rijeke. Slijedom navedenog, 30. travnja 2019. godine dobivena je suglasnost Ministarstva financija za zaduženje te je Grad Rijeka s ERSTE&STEIERMÄRKISCHE BANK d.d. dana 1. srpnja 2019. godine zaključio Ugovor u iznosu od 18.655.949,00 kuna. Aneksom broj 1 Ugovora o kreditu od 26. lipnja 2020. godine produljio se rok korištenja kredita do 31. prosinca 2020. godine. Povlačenje kredita počelo je u listopadu 2019. godine i ukupno za projekte iskorišteno je 18.649.857,88 kuna kreditnih sredstava. Sredstva kredita otplaćuju se mjesečno 10 godina, od isteka roka korištenja, odnosno otplata kredita započela je od siječnja 2021. godine. Kamatna stopa je fiksna i iznosi 1,27%.

Na Javni poziv Ministarstva regionalnog razvoja i fondova Europske unije za sufinanciranje provedbe EU projekata na regionalnoj i lokalnoj razini objavljen krajem 2020. godine, Grad je za sufinanciranje vlastite komponente prijavio 6 projekata energetske obnove koji su završeni u 2020. godini, te su Gradu krajem 2021. godine odobrena bespovratna sredstva pomoći u iznosu od 7.498.038,49 kuna.

Obzirom da je vlastita komponenta 6 realiziranih projekata energetske obnove prethodno financirana iz kredita Erste banke, Grad je po primitku navedenih bespovratnih sredstava izvršio prijevremenu djelomičnu otplatu navedenog kredita te je dana 24. prosinca 2021. godine sklopljen Aneks broj 2 Ugovora o kreditu na novi iznos glavnice kredita u visini 9.442.249,11 kuna.

**Tijekom 2023. godine otplaćeno je 137.967,06 eura te stanje obveze ovog kredita na dan 31. prosinca 2023. godine iznosi 965.770,32 eura.**

* **Kredit ERSTE&STEIERMARKISCHE BANK d.d. na iznos od 4,6 mil. eura**

Gradsko vijeće Grada Rijeke je na sjednici 24. svibnja 2018. godine donijelo Odluku o zaduživanju Grada Rijeke za financiranje kapitalnog projekta „Uređenje javnih površina i izgradnja pripadajuće infrastrukture unutar bivšeg tvorničkog kompleksa Rikard Benčić“. Vlada Republike Hrvatske dala je 10. svibnja 2019. suglasnost za zaduženje te je Grad Rijeka s ERSTE&STEIERMÄRKISCHE BANK d.d. Rijeka dana 24. svibnja 2019. godine zaključio Ugovor o kreditu u iznosu od 35.000.000,00 kuna. Aneksom broj 1 Ugovora o kreditu od 5. svibnja 2020. godine produljio se rok korištenja kredita do 30. lipnja 2021. godine. Sredstva kredita otplaćuju se mjesečno 14 godina, odnosno otplata kredita započela je u srpnju 2021. godine. Kamatna stopa je fiksna i iznosi 1,59%.

**Tijekom 2023. godine otplaćeno je 331.805,80 eura te stanje obveze ovog kredita na dan 31. prosinca 2023. godine iznosi 3.815.781,97 eura.**

* **Kredit ZAGREBAČKE BANKE d.d. na iznos od 5,8 mil. eura**

Gradsko vijeće Grada Rijeke je na sjednici 30. rujna 2019. godine donijelo Odluku o zaduživanju Grada Rijeke za realizaciju kapitalnog projekta „Turistička valorizacija reprezentativnih spomenika riječke industrijske baštine“. Slijedom navedenog, 15. studenog 2019. godine dobivena je suglasnost Ministarstva financija te je Grad Rijeka dana 6. prosinca 2019. godine sklopio sa Zagrebačkom bankom d.d. Ugovor o kreditu u iznosu od 44.000.000,00 kuna. Dodatkom broj 1 Ugovora o kreditu od 2. prosinca 2020. godine produljio se rok korištenja kredita do 31. prosinca 2021. godine. Unatoč istom, za produljenje roka korištenja do 31. prosinca 2022. godine, sklopljen je Dodatak 2. Ugovora o kreditu dana 01. prosinca 2021. godine.

Povlačenje kredita započelo je u prosincu 2019. godine i ukupno je iskorišteno 5.839.803,57 eura.

Sredstva kredita otplaćuju se mjesečno 10 godina, odnosno otplata kredita započela je u siječnju 2023. godine. Kamatna stopa je fiksna i iznosi 1,25%.

**Tijekom 2023. godine otplaćeno je 583.980,36 eura te stanje obveze ovog kredita na dan 31. prosinca 2023. godine iznosi 5.255.823,21 eura.**

* **Kredit ERSTE&STEIERMARKISCHE BANK d.d. na iznos od 1,7 mil. eura**

Gradsko vijeće Grada Rijeke je na sjednici 4. svibnja 2022. godine donijelo Odluku o zaduživanju Grada Rijeke za sufinanciranje kapitalnog projekta Energana - Start Up inkubator za kreativne tehnologije i IT industriju. Vlada Republike Hrvatske dala je 25. kolovoza 2022. godine suglasnost za zaduženje te je Grad Rijeka s ERSTE&STEIERMAKISCHE BANK d.d. dana 19. rujna 2022. godine zaključio Ugovor o kreditu u iznosu od 12.700.000,00 kuna. Aneksom broj 1 Ugovora o kreditu od 10. svibnja 2023. godine produljio se rok korištenja kredita do 31. prosinca 2023. godine. Sredstva kredita otplaćivat će se mjesečno 10 godina, od isteka roka korištenja. Kamatna stopa je fiksna i iznosi 0,65%.

**Povlačenje kredita započelo je u studenom 2022. godine i do 31. prosinca 2023. godine iskorišteno je 1.685.579,67 eura.**

**Primljeni robni zajmovi:**

Robni zajmovi ne predstavljaju direktno zaduženje Grada na financijskom tržištu. Kod navedena tri robna zajma riječ je o preuzimanju stanova, prometnica i sportskih objekata, koje su izgradili Agencija za društveno poticanu stanogradnju Grada Rijeke, Rijeka promet d.d. (danas Rijeka plus d.o.o.) i Rijeka sport d.o.o.. Grad Rijeka je evidentirao navedene nekretnine u svoje poslovne knjige te preuzeo obvezu njihove otplate.

* **Robni zajam od Agencije za društveno poticanu stanogradnju Grada Rijeke**

U skladu s Ugovorom o kupoprodaji od 10. veljače 2009. godine, Grad Rijeka se zadužio putem robnog zajma kod Agencije za društveno poticanu stanogradnju Grada Rijeke u iznosu od 69.451.427,00 kn za kupnju dviju stambenih zgrada na Rujevici koje je po programu društveno poticane stanogradnje izgradila Agencija za društveno poticanu stanogradnju Grada Rijeke. Otplata zajma u tromjesečnim anuitetima traje do 2028. godine.

**Tijekom 2023. godine otplaćeno je 222.499,22 eura te stanje obveze ovog zajma na dan 31. prosinca 2023. godine iznosi 1.221.878,17 eura.**

* **Robni zajam od trgovačkog društva Rijeka sport d.o.o.**

Temeljem Ugovora o reguliranju međusobnih odnosa vezanih za financiranje ulaganja u objekte u vlasništvu Grada Rijeke do konca 2009. godine i Ugovora o reguliranju međusobnih odnosa u vezi s financiranjem izgradnje Dvoranskog plivališta Kantrida sklopljenim 14. travnja 2010. godine, Grad Rijeka je ugovorio povrat sredstava TD Rijeka sport d.o.o. za izvršeno financiranje ulaganja na sportskim objektima te evidentiranje imovine i njezine vrijednosti u knjigama imovine Grada. Za realizaciju navedene ugovorne obveze Grad Rijeka se zadužio putem robnog zajma kod trgovačkog društva Rijeka sport d.o.o. u iznosu od 88.887.131,00 kuna. Za iznos navedenih ulaganja, u 2010. godini je povećana vrijednost imovine u poslovnim knjigama Grada.

U 2011. godini Grad Rijeka je temeljem Ugovora o reguliranju međusobnih odnosa vezanih za financiranje ulaganja u objekte u vlasništvu Grada Rijeke u razdoblju od 1. siječnja do 31. prosinca 2010. godine zaključenog 7. ožujka 2011. godine i Ugovora o reguliranju međusobnih odnosa vezanih za financiranje ulaganja u objekte u vlasništvu Grada Rijeke u razdoblju 1. siječnja do 14. lipnja 2011. godine zaključenog 14. lipnja 2011. godine, preuzeo izvršena ulaganja na sportskim objektima koja je financirao Rijeka sport d.o.o. u iznosu od 38.434.624,00 kuna te je za navedeni iznos ulaganja povećana vrijednost imovine u knjigama imovine Grada.

Sukladno navedenim Ugovorima povećan je iznos robnog zajma sa 88.887.131,00 kuna na 127.321.755,00 kuna što predstavlja iznos ulaganja koja je izvršio Rijeka sport d.o.o. u sportske objekte u vlasništvu Grada (završna faza Dvoranskog plivališta Kantrida, Stadion Kantrida, Stadion Krimeja, Nogometno igralište Podmurvice, Dvorana Dinko Lukarić i Dvorana Mladosti).

Otplata robnog zajma u mjesečnim anuitetima započela je u 2012. godini. Kamatna stopa je promjenjiva, vezana za tromjesečni EURIBOR +2,65 p.p. godišnje, ali ne manja od 4% godišnje.

Rijeka sport d.o.o. je temeljem Odluke Gradskog vijeća od 22. prosinca 2016. godine o davanju suglasnosti za zaduženje radi refinanciranja ostatka duga po postojećem kreditu primljenom 2008. godine, dana 2. siječnja 2017. godine sklopio Ugovor o dugoročnom kreditu s Privrednom bankom Zagreb u iznosu od 189.773.099,15 kn. Refinanciranjem postojećeg duga produljen je krajnji rok dospijeća kredita na 15 godina i ugovorena je redovna kamata po stopi u visini prinosa na Trezorske zapise Ministarstva financija na bazi 91 dan uvećano za fiksnu maržu u visini 1,78 p.p. godišnje, promjenjiva.

S obzirom da se u Proračunu Grada osiguravaju sredstva za otplatu kredita Rijeka sporta d.o.o. kroz otplatu robnog zajma za preuzete objekte, a da su refinanciranjem kredita Rijeka sporta d.o.o. postignuti povoljni uvjeti otplate, novim Ugovorom o reguliranju međusobnih odnosa vezanih za financiranje ulaganja u objekte u vlasništvu Grada Rijeke između Rijeka sporta d.o.o. i Grada Rijeke od 30. prosinca 2016. godine u iznosu od 104.477.917,35 kuna, uskladila se dinamika otplate robnog zajma s dinamikom otplate refinanciranog kredita Rijeka sporta d.o.o.

Zbog nastalih okolnosti izazvanih pandemijom koronavirusa, Gradsko vijeće je 27. svibnja 2020. godine donijelo Odluku o izmjenama Odluke o davanju suglasnosti za zaduženje Rijeka sportu d.o.o. radi refinanciranja ostatka glavnice, na temelju koje je Rijeka sport d.o.o., dana 8. srpnja 2020. godine sklopio Dodatak I Ugovoru o dugoročnom kreditu s Privrednom bankom Zagreb kojim je ugovoren moratorij na otplatu 6 rata glavnice u 2020. godini te je produljen rok otplate kredita do 30. lipnja 2032. godine.

Sukladno tome je i krajnji rok otplate robnog zajma Grada prema Rijeka sportu d.o.o. produljen do 30. lipnja 2032. godine.

**Tijekom 2023. godine otplaćeno je 693.328,56 eura ovog zajma te stanje obveze na dan**

 **31. prosinca 2023. godine iznosi 9.359.958,29 eura.**

**Ukupne nedospjele obveze za dugoročne kredite i zajmove na dan 31. prosinca 2023. godine iznose 39.998.529,71 euro. Dospjelih obveza za kredite i zajmove nema.**

**Kratkoročni zajmovi:**

* **Beskamatni zajam jedinicama lokalne i područne (regionalne) samouprave**

U Naputku o načinu uplaćivanja prihoda proračuna, obveznih doprinosa te prihoda za financiranje drugih javnih potreba u 2023. godini („Narodne novine“ broj 13/23 i 144/23) je utvrđeno da ukoliko na zajedničkom računu poreza i prireza na dohodak nema dovoljno sredstava za izvršenje povrata po godišnjoj prijavi nedostajuća će se sredstva za povrat namiriti na teret računa državnog proračuna. Naputkom je, nadalje utvrđeno da će se nedostajuća sredstva za izvršenje povrata po godišnjoj prijavi za 2022. godinu vraćati na račun državnog proračuna u visini 25% raspoloživih sredstava na zajedničkom računu poreza i prireza na dohodak počevši od 1. kolovoza do 31. prosinca 2023. godine.

U izvještajnom razdoblju, sredstva namirenja na teret državnog proračuna u svrhu isplate poreza i prireza po godišnjoj prijavi za 2022. godinu, u visini od 3.011.721,48 eura, evidentirana su u skladu s Uputom Ministarstva financija kao obveza za kratkoročni zajam i u cijelosti vraćena do kraja rujna 2023. godine.

**Odgođeno plaćanje rashoda i prihodi budućih razdoblja (29)**iznose 70.695,92 eura i odnose se na obračunatu naknadu za uporabu javnih cesta koja se plaća pri registraciji vozila prema obračunu Županijske uprave za ceste PGŽ.

**F i n a n c i j s k i r e z u l t a t**

Ostvarenjem pozitivnog tekućeg rezultata od 2018. do 2022. godine, kontinuirano se smanjuje preneseni manjak prihoda i primitaka, nastao do kraja 2017. godine u iznosu od 267.570.957,00 kuna, te se u tekuću 2023. godinu prenosi manjak prihoda i primitaka u iznosu od 940.353,59 eura koji je u ovom izvještajnom razdoblju u potpunosti pokriven.

**Bilješka broj 5 -** U izvještajnom razdoblju ostvaren je tekući višak prihoda u iznosu od 18.092.846,68 eura, proizašao iz:

* viška prihoda poslovanja (X001 PR-RAS) 30.198.885,46 eura
* manjka prihoda od nefinancijske imovine (Y002 PR-RAS) -15.863.380,20 eura
* viška primitaka od financijske imovine (X003 PR-RAS) 3.757.341,42 eura

Utvrđeni viškovi i manjkovi (ukupno preneseni i tekući) naknadno se prebijaju po istovrsnim kategorijama aktivnosti i korigiraju u skladu s člankom 82. Pravilnika o proračunskom računovodstvu i računskom planu.

Na kraju izvještajne 2023. godine utvrđen je višak prihoda i primitaka raspoloživ u sljedećem razdoblju u ukupnom iznosu od **17.152.493,09 eura** koji se sastoji, nakon prebijanja viškova i manjkova istih kategorija aktivnosti te izvršene propisane korekcije financijskog rezultata, od:

* viška prihoda poslovanja 32.376.959,15 eura
* manjka prihoda od nefinancijske imovine -19.210.277,38 eura
* viška primitaka od financijske imovine 3.985.811,32 eura

Korištenje dijela viška prihoda u iznosu od 9.993.520,00 eura planirano je u Proračunu Grada Rijeke za 2024. godinu i projekcijama za 2025. i 2026. godinu na način da će se isti sukcesivno koristiti, i to u 2024. godini u iznosu od 8.665.710,00 eura, a u 2025. godini u iznosu od 1.327.810,00 eura.

Tablica 2. Financijski rezultat *u EUR*

|  |  |  |  |  |
| --- | --- | --- | --- | --- |
| **Račun**  | **O P I S** |  **Šifra**  | **Stanje 1.1.2023.** | **Stanje 31.12.2023.** |
|
| *1* | *2* | *3* |  *4* |  *5* |
| **922** |  **Višak/manjak prihoda** | **922** | **-940.353,59** | **17.152.493,09** |
| 92211 |  Višak prihoda poslovanja | 92211 | 52.153.862,02 | 32.376.959,15 |
| 92222 |  Manjak prihoda od nefinancijske imovine | 92222 | -40.295.218,72 | -19.210.277,38 |

92223/92213 Manjak/višak primitaka od financijske imovine 92223/92213 -12.798.996,89 3.985.811,32

**Bilješka broj 6 – Izvanbilančni zapisi (991-996)** sadrže vrijednosti poslovnih događaja koji u trenutku nastanka nemaju izravan utjecaj niti na jednu poziciju temeljnih financijskih izvještaja. Sadrže stavke koje nisu uključene u bilančne kategorije: dana jamstva, tuđu imovinu dobivenu na korištenje, instrumenti osiguranja plaćanja, potencijalne obveze i potraživanja temeljem sudskih sporova i ostalih ugovornih odnosa te suglasnosti. U izvanbilančnim zapisima, pored navedenog, evidentiran je iznos nepodmirenih obveza prema neprofitnim organizacijama i proračunskim korisnicima na dan 31. prosinca 2023.

Izvanbilančni zapisi na datum bilance iznose ukupno 277.464.447,88 eura.

* **Pregled ostalih ugovornih odnosa**

Bilješke uz financijske izvještaje, prema čl. 15. Pravilnika o financijskom izvještavanju u proračunskom računovodstvu (Narodne novine, broj 37/22), sadrže obvezne bilješke uz Bilancu: Popis ostalih ugovornih odnosa i slično koji uz ispunjenje određenih uvjeta, mogu postati obveza ili imovina (dana kreditna pisma, hipoteke i slično) i popis sudskih sporova u tijeku.

**Bilješka broj 7 – Pregled danih jamstava**

U nastavku se daje pregled danih jamstava:

* **Jamstvo dano Republici Hrvatskoj Ministarstvu financija za kreditno zaduženje Ekoplus d.o.o.**

Gradsko vijeće Grada Rijeke je na sjednici održanoj 21. prosinca 2011. godine donijelo Odluku o davanju jamstva za dugoročno zaduženje Ekoplus d.o.o. za sufinanciranje Projekta IPA ŽCGO Marišćina.

Navedenom Odlukom Grad Rijeka, kao solidarni dužnik s Primorsko-goranskom županijom, dao je jamstvo Republici Hrvatskoj Ministarstvu financija za osiguranje povrata dugoročnog zajma kojeg je Ekoplus d.o.o. primio od Republike Hrvatske Ministarstva financija za sufinanciranje gradnje Županijskog centra za gospodarenje otpadom Marišćina (Program IPA, komponenta III, Operativni program Zaštita okoliša).

Ugovor o zajmu između Republike Hrvatske Ministarstva financija i Ekoplus d.o.o., uz suglasnost Primorsko-goranske županije i Grada Rijeke kao solidarnih dužnika, sklopljen je 17. siječnja 2012. godine na iznos od 7.201.344 eura.

Dodatkom Ugovoru o zajmu Republike Hrvatske Ministarstva financija i Ekoplus d.o.o., uz suglasnost Primorsko-goranske županije i Grada Rijeke kao solidarnih dužnika, koji je sklopljen 20. prosinca 2013. godine, smanjen je iznos sufinanciranja Ekoplus d.o.o. u projektu na iznos od 4.566.903,58 eura, odnosno smanjen je iznos jamstva Grada.

Prema uvjetima iz ugovora, Ekoplus d.o.o. će sredstva zajma otplaćivati sukcesivno u roku od 25 godina uključujući i poček od 5 godina u 80 jednakih tromjesečnih rata. Dospijeće prve rate je 5 godina od prvog korištenja zajma, odnosno otplata zajma je započela u 2017. godini.

Kamatna stopa za cijelo vrijeme trajanja zajma je fiksna i iznosi 3,987%. Kamata se obračunava od prvog korištenja zajma, a naplaćuje se nakon isteka počeka u 80 jednakih tromjesečnih rata.

**Stanje kredita na dan 31. prosinca 2023. godine po osnovi glavnice i kamate iznosi 4.058.600,39 eura.**

* **Jamstvo dano za kreditno zaduženje Energo d.o.o. Rijeka**

Gradsko vijeće Grada Rijeke donijelo je na sjednici 27. veljače 2014. godine Odluku o davanju suglasnosti trgovačkom društvu Energo d.o.o. za zaduženje kod Europske banke za obnovu i razvoj radi izgradnje kogeneracijske energane na području Sveučilišnog kampusa na Trsatu i o davanju jamstva za ispunjenje preuzetih obveza.

Navedenom Odlukom Grad Rijeka je dao suglasnost trgovačkom društvu Energo d.o.o. za zaduženje putem dugoročnog financijskog kredita kod Europske banke za obnovu i razvoj u iznosu do 6.150.000 eura te jamstvo za ispunjenje preuzetih obveza trgovačkog društva Energo d.o.o. temeljem dugoročnog kredita u iznosu do 6.150.000 eura. Na predmetnu Odluku Gradskog vijeća, Grad Rijeka je dobio suglasnost ministra financija 7. ožujka 2014. godine.

Temeljem navedene Odluke Gradskog vijeća i suglasnosti ministra financija, dana 10. ožujka 2014. godine, trgovačko društvo Energo d.o.o. sklopilo je ugovor o kreditu s Europskom bankom za obnovu i razvoj, dok je ugovor o jamstvu sklopljen između Grada Rijeke i Europske banke za obnovu i razvoj.

Prema uvjetima iz ugovora, Energo d.o.o. će sredstva zajma, po isteku počeka od 3 godine otplaćivati u roku od 9 godina u 18 jednakih polugodišnjih obroka, odnosno otplata je započela u 2017. godini.

Kamatna stopa je promjenjiva, vezana za šestomjesečni EURIBOR + marža (2,85% ili 3,00% ili 3,10% godišnje).

TD Energo d.o.o. do 2021. godine je povukao znatno manji iznos kredita od ugovorenog iznosa kredita od 6.150.000 eura i povučeni dio kredita u iznosu 2.275.892,97 eura je već u otplati. Sukladno odredbama Ugovora o jamstvu između Grada Rijeke i EBRD, Europska banka za obnovu i razvoj je stoga dostavila Gradu Rijeci službeni dopis u kojem navodi trenutno stanje glavnice navedenog kredita društva Energo d.o.o. te potvrđuje nemogućnost daljnje isplate sredstava po Ugovoru o kreditu s Energo d.o.o. na temelju kojeg se smanjuju potencijalne obveze Grada Rijeke po Ugovoru o jamstvu izdanog za kreditno zaduženje društva Energo d.o.o..

**Stanje kredita na dan 31. prosinca 2023. godine po osnovi glavnice i kamate iznosi 742.909,10 eura.**

* **Jamstvo dano za kreditno zaduženje Energo d.o.o. Rijeka u visini od 3,2 mil. eura**

Gradsko vijeće Grada Rijeke donijelo je na sjednici 31. ožujka 2022. godine Odluku o davanju suglasnosti za zaduženje i davanju jamstva za ispunjavanje obveza trgovačkog društva Energo d.o.o. kod Erste&Steiermarkische Bank d.d. u iznosu 30.000.000,00 kuna, radi sufinanciranja vlastite komponente u realizaciji EU projekta Obnova toplinarstva Grada Rijeke. Temeljem Odluke dano je jamstvo za ispunjenje preuzetih obveza društva Energo d.o.o. u visini 80% ukupnog kredita, odnosno u iznosu od 24.000.000,00 kuna, uvećano za pripadajuće kamate i ostale troškove. Budući da je jamstvo dano do visine 80% kredita ne predstavlja nedozvoljenu državnu potporu.

Na predmetnu Odluku Gradskog vijeća, Grad Rijeka je dobio suglasnost ministra financija 5. srpnja 2022. godine. Na temelju dobivene suglasnosti za davanje jamstva na 24.000.000,00 kuna, kojim jamči Erste&Steiermarkische Bank d.d. Rijeka za plaćanje svih obveza glavnog dužnika Energo d.o.o., dok je Ugovor o kreditu sklopljen između Energo d.o.o. i Erste&Steiermarkische Bank d.d. Prema uvjetima iz ugovora Energo d.o.o. će sredstva kredita po isteku roka korištenja otplaćivati u roku od 15 godina u jednakim tromjesečnim ratama. Kamatna stopa je fiksna i iznosi 2,3% godišnje.

**Stanje kredita na dan 31. prosinca 2023. godine po osnovi glavnice i kamate iznosi 3.752.046,81 euro.**

* **Jamstvo dano za kreditno zaduženje Energo d.o.o. Rijeka u visini 9,3 mil. eura**

Gradsko vijeće Grada Rijeke donijelo je na sjednici 23. veljače 2023. godine Odluku o davanju suglasnosti za zaduženje i davanju jamstva radi refinanciranja postojećih financijskih obveza Energo d.o.o. Navedenom Odlukom dana je suglasnost Energu d.o.o. za dugoročno zaduženje kod kluba banaka: Agram banke d.d., Karlovačke banke d.d., Nove hrvatske banke d.d., PBZ d.d. i Zagrebačke banke d.d. u iznosu do 11.600.000 eura radi refinanciranja postojećih financijskih obveza društva kod navedenih poslovnih banaka. Nadalje, Odlukom je odobreno davanje jamstva Grada Rijeke za ispunjenje preuzetih obveza Energo d.o.o. u visini 80% ukupnog kredita, odnosno u iznosu do 9.280.000 eura, uvećano za pripadajuće kamate i ostale troškove. Na predmetnu Odluku Gradskog vijeća, Grad Rijeka je dobio suglasnost ministra financija 4. svibnja 2023. godine. Na temelju dobivene suglasnosti za davanje jamstva od Ministarstva financija, Grad Rijeka je 23. svibnja 2023. sklopio Ugovor o jamstvu s navedenim poslovnim bankama do iznosa od 8.954.447,81 eura, uvećano za pripadajuću kamatu i ostale troškove. Prema uvjetima iz ugovora, Energo d.o.o. će sredstva kredita po isteku roka korištenja otplaćivati u roku od 10 godina u tromjesečnim ratama uz promjenjivu godišnju kamatnu stopu vezanu uz 3M Euribor+3,30 p.p.

Kredit je u cijelosti povučen i stanje jamstva u visini 80% kredita na dan 31. prosinca 2023. godine po osnovi glavnice i kamate iznosi 11.691.687,57 eura.

U 2023. godini navedena dana jamstva nisu protestirana odnosno u proračunu Grada nije bilo izvršenih izdataka po danim jamstvima.

Tablica 3. Dana jamstva *u EUR*

|  |  |  |  |
| --- | --- | --- | --- |
| **Jamstva** | **Ukupno** | **Glavnica** | **Kamata** |
| **Ukupno jamstva:** | **20.245.243,87** | **15.227.090,55** | **5.018.153,32** |
| Jamstvo za zaduženje Ekoplus d.o.o. za projekt IPA ŽCGO Marišćina | 4.058.600,39 | 2.684.888,11 | 1.373.712,28 |
| Jamstvo za zaduženje Energo d.o.o. za kogeneracijsku energanu na Trsatu | 742.909,10 | 711.955,10 |  30.954,00 |
| Jamstvo za zaduženje Energo d.o.o. za obnovu toplinarstva grada Rijeke |  3.752.046,81 |  3.185.347,40 |  566.699,41 |
| Jamstvo za zaduženje Energo d.o.o. za refinanciranje postojećih financijskih obveza | 11.691.687,57 | 8.644.899,94 | 3.046.787,63 |

*Ekoplus - Projekt financiran iz fondova EU, iz instrumenta pretpristupne pomoći program IPA, komponenta III Operativni program*

 *Zaštita okoliša*

 *Energo - Projekt iz područja unaprjeđenja energetske učinkovitosti u kojem sudjeluje i Grad Rijeka*

 *Energo - Projekt financiran iz fondova EU – Obnova toplinarstva grada Rijeke*

 *Energo - za refinanciranje postojećih financijskih obveza*

**Bilješka broj 8 – Dane suglasnosti**

Tijekom 2023. godine Gradsko vijeće Grada Rijeke donijelo je na sjednici 23. veljače 2023. godine Odluku o davanju suglasnosti za zaduženje i davanju jamstva radi refinanciranja postojećih financijskih obveza Energo d.o.o.. Navedenom Odlukom dana je suglasnost Energu d.o.o. za dugoročno zaduženje kod kluba banaka: Agram banke d.d., Karlovačke banke d.d. Nove hrvatske banke d.d., PBZ d.d. i Zagrebačke banke d.d. u iznosu do 11.600.000 eura radi refinanciranja postojećih financijskih obveza društva kod navedenih poslovnih banaka. Odlukom je odobreno davanje jamstva Grada Rijeke za ispunjenje preuzetih obveza Energo d.o.o. u visini 80% ukupnog kredita, odnosno u iznosu do 9.280.000 eura, uvećano za pripadajuće kamate i ostale troškove.

Prema uvjetima iz ugovora, Energo d.o.o. će sredstva kredita po isteku roka korištenja otplaćivati u roku od 10 godina u tromjesečnim ratama uz promjenjivu godišnju kamatnu stopu vezanu uz 3M Euribor+3,30 p.p.

Grad Rijeka je ranijih godina dao suglasnosti ustanovi Dječji vrtić Rijeka te trgovačkim društvima u većinskom vlasništvu: Rijeka promet d.d. (sada Rijeka plus d.o.o), Rijeka sport d.o.o., Rijeka plus d.o.o., Energo d.o.o. i komunalnim društvima Vodovod i kanalizacija d.o.o., Autotrolej d.o.o. i Čistoća d.o.o.

Stanje kredita po osnovi danih suglasnosti za dugoročno zaduženje pravnim osobama na dan 31. prosinca 2023. godine po osnovi glavnice iznosi 68.678.274,93 eura.

**Bilješka broj 9 – Sudski sporovi u tijeku**

Prema podacima nadležnih odjela gradske uprave u kojima se vode službene evidencije o sudskim sporovima u kojima je Grad jedna od stranaka, a za potrebe iskazivanja podatka u izvanbilančnoj evidenciji i u ovim Bilješkama, na dan 31. prosinca 2023., Grad u aktivnoj ulozi tužitelja vodi 906 sudskih sporova vrijednosti *potencijalne imovine* u iznosu od 5.148.131,39 eura, a u ulozi tuženika vodi 282 sudska spora, vrijednosti *potencijalne obveze* u iznosu od 5.415.642,96 eura.

Tablica 4. Rekapitulacija sudskih sporova u tijeku na dan 31.12.2023.

|  |  |  |  |
| --- | --- | --- | --- |
| Tužitelj | Tuženik | Ukupan broj sudskih sporova | Iznos glavnice (u EUR) |
| Grad Rijeka | Podaci se nalaze u Tablici u Dodatku 1. uz Bilješke\* | 906 | 5.148.131,39 |
| Podaci se nalaze u Tablici u Dodatku 2. uz Bilješke\* | Grad Rijeka | 282 | 5.415.642,96 |

*\*Tablice s iskazanim analitičkim podacima po svakom pojedinom sudskom sporu nalaze se u Dodatku 1. i Dodatku 2. u prilogu ovih Bilješki*

**Bilješka broj 10 – Instrumenti osiguranja plaćanja**

Upravni odjel za financije vodi analitičku evidenciju izdanih i primljenih vrijednosnih papira i drugih financijskih instrumenata. Prema članku 27. Odluke o izvršavanju proračuna Grada Rijeke za 2023. godinu (Službene novine Grada Rijeke, broj 16/21, 5/22, 8/22, 14/22 i 15/22), upravni odjeli obvezni su Upravnom odjelu za financije dostaviti primljene instrumente osiguranja plaćanja od strane pravnih osoba kao sredstvo osiguranja naplate potraživanja ili izvođenja radova i usluga.

Prema analitičkoj evidenciji, stanje na dan 31. prosinca 2023., Grad Rijeka izdao je:

* 41 zadužnicu ukupne vrijednosti 36.414.894,15 eura
* 2 jamstva vrijednosti 14.378.407,16 eura
* 13 bjanko mjenica

Prema analitičkoj evidenciji, stanje na dan 31.12.2023., Grad Rijeka primio je:

* 637 bankarskih garancija ukupne vrijednosti 27.961.932,48 eura
* 4413 zadužnice ukupne vrijednosti 65.391.969,01 euro
* 212 novčanih pologa ukupne vrijednosti 1.557.351,25 eura
* 10.955 bjanko mjenica

**Bilješka broj 11 – Hipoteke (založno pravo)**

Hipotekom ili založnim pravom opterećene su sljedeće nekretnine u vlasništvu Grada:

* Nekretnine Plivališta SFK Kantrida na temelju Sporazuma o zasnivanju založnog prava na nekretninama i pravu na neposrednu ovrhu od 3. siječnja 2017. godine, u korist Privredne banke Zagreb d.d., a radi osiguranja novčane tražbine Privredne banke Zagreb d.d. na ime glavnice po kreditu u iznosu od 189.773.099,15 kuna s pripadajućim kamatama, naknadama i troškovima sukladno zaključenom Ugovoru o dugoročnom kreditu broj 5010609829.
* Nekretnina k.č. 388/562 šuma površine 5123 m2, zk.ul. 1349 KO Hosti, vrijednost zemljišta 2.254.120,00 kuna, temeljem Ugovora br. 130926087159 o dugoročnom kreditu na 25.000.000 kuna, zaključenog 11. studenog 2013. između OTP banke, korisnika: Dječji vrtić Rijeka i zalogodavca: Grad Rijeka. Uvjete odobrava i sredstva osigurava: Hrvatska banka za obnovu i razvitak Zagreb.

Namjena: za realizaciju kapitalnog projekta Dječji vrtić Pehlin. Odluka o davanju suglasnosti za zaduženje Dječji vrtić Rijeka donijeta na Gradskom vijeću Grada Rijeke 25. srpnja 2013., objavljena u SN PGŽ 27/13.

* Zgrada Municipium i dvorište - na temelju Sporazuma o osiguranju novčane tražbine zasnivanjem založnog prava (hipoteke) na nekretnini od 28. lipnja 2004., uknjižuje se pravo zaloga na nekretninama Grada Rijeke 1/1 i to na: kč. 328/1 zgrada Municipium i dvorište Trg riječke rezolucije i k.č. 328/2 dvorište vrijednosti 1.028.744,41 eura s pripadajućim kamatama, naknadama i troškovima, a za korist: Erste&Steiermärkische Bank d.d. Rijeka.

Temelj: Ugovor o dugoročnom kreditu br. 5101600 od 19. travnja 2001. g. odobrenom KANAL RI d.o.o. (korisnik kredita) u kojem je Grad Rijeka založni dužnik te Aneksa broj 1 istog Ugovora.

Prema podacima iz službenih evidencija nadležnih upravnih odjela, u nastavku se daje tablični pregled zabilježenih hipoteka na imovini trećih osoba (tuđoj imovini) u korist Grada, kojima se osigurava namirenje novčane tražbine po predmetima Upravnog odjela za komunalni sustav i promet i Upravnog odjela za gradsku imovinu.

**Upravni odjel za komunalni sustav i promet**

*Hipoteke na imovini obveznika radi osiguranja obročne otplate komunalnog doprinosa*



*Hipoteke na imovini obveznika radi osiguranja naplate komunalne naknade, naknade za uređenje voda i spomeničke rente*



**Upravni odjel za gradsku imovinu**

*Hipoteke upisane na temelju ugovora o kupoprodaji/zamjeni zemljišta s obročnom otplatom*



*Upis prava zaloga na nekretninama (hipoteke) radi osiguranja namirenja tražbine temeljem ugovora o zakupu*



* **IZVJEŠTAJ O PRIHODIMA I RASHODIMA, PRIMICIMA I IZDACIMA**

**Ukupni prihodi i primici (X678)** ostvareni su u izvještajnom razdoblju u iznosu od 135.325.158,67 eura, 13,5% ili apsolutno iskazano, 16.143.569,86 eura više u odnosu na ostvarenje u istom razdoblju prethodne godine. Prihodi poslovanja bilježe rast od 12,7%, primici od financijske imovine i zaduživanja rast od 158,5% dok prihodi od prodaje nefinancijske imovine bilježe 39% manje ostvarenje u odnosu na isto razdoblje prethodne godine.

**Ukupni rashodi i izdaci (Y345)** izvršeni su u razdoblju od 1. siječnja do 31. prosinca 2023. godine u iznosu od 117.232.311,99 eura, za 10.243.110,75 eura ili 9,6% više u odnosu na isto razdoblje prethodne godine. U strukturi ostvarenja ukupnih rashoda i izdataka rast je zabilježen kod rashoda poslovanja 9,1% i kod rashoda za nabavu nefinancijske imovine 69,1% dok izdaci za financijsku imovinu i otplate zajmova bilježe 54,7% manje ostvarenje.

U nastavku je tabelarno prikazana usporedba ostvarenja ukupnih prihoda i primitaka te ukupnih rashoda i izdataka Grada Rijeke u razdoblju zadnje dvije izvještajne godine.

Tablica 5. Ukupni prihodi i primici, rashodi i izdaci 2022. i 2023. godine

 *u EUR*

|  |  |  |  |  |  |  |
| --- | --- | --- | --- | --- | --- | --- |
| Razred | O P I S | Šifra | Ostvareno I-XII 2022.  | Ostvareno I-XII 2023.  | INDEKS |  Poveć./ smanj. (5-4) |
| *1* | *2* | *3* | *4* | *5* | *6* | *7* |
| 6 | PRIHODI POSLOVANJA | 6 | 108.555.492,34 | 122.341.792,26 | 112,7 | 13.786.299,92 |
| 7 | PRIHODI OD PRODAJE NEFINANCIJSKE IMOVINE | 7 | 7.333.474,32 | 4.471.887,60 | 61,0 | -2.861.586,72 |
| 8 | PRIMICI OD FINANCIJSKE IMOVINE I ZADUŽIVANJA | 8 | 3.292.622,15 | 8.511.478,81 | 258,5 | 5.218.856,66 |
|   | **UKUPNI PRIHODI I PRIMICI** | **X678** | **119.181.588,81** | **135.325.158,67** | **113,5** | **16.143.569,86** |
| 3 | RASHODI POSLOVANJA | 3 | 84.460.527,66 | 92.142.906,80 | 109,1 | 7.682.379,14 |
| 4 | RASHODI ZA NABAVU NEFINANCIJSKE IMOVINE | 4 | 12.026.098,61 | 20.335.267,80 |  169,1 | 8.309.169,19 |
| 5 | IZDACI ZA FINANCIJSKU IMOVINU I OTPLATE ZAJMOVA | 5 | 10.502.574,97 | 4.754.137,39 | 45,3 | -5.748.437,58 |
|   | **UKUPNI RASHODI I IZDACI** | **Y345** | **106.989.201,24** | **117.232.311,99** | **109,6** | **10.243.110,75** |
| 922 | VIŠAK PRIHODA I PRIMITAKA - tekući | X005 | 12.192.387,57 | 18.092.846,68 |
| 922 | MANJAK PRIHODA I PRIMITAKA - preneseni | 9222-9221 | -13.132.741,16 | -940.353,59 |
| **922** | **FINANCIJSKI REZULTAT**  | **Y006/X006** | **-940.353,59** | **17.152.493,09** |

*Napomena: U izvještajnom razdoblju ostvaren je tekući višak u iznosu od 18.092.846,68 eura te je na dan bilance ukupan višak prihoda i primitaka raspoloživ u sljedećem razdoblju utvrđen u iznosu 17.152.493,09 eura (sastoji se od viška prihoda i primitaka tekućeg razdoblja u iznosu 18.092.846,68 eura umanjen za preneseni manjak iz prethodnih godina u iznosu 940.353,59 eura).*

**Bilješka broj 12 – 6 PRIHODI POSLOVANJA**

**Prihodi poslovanja (6)** ostvareni su u iznosu 122.341.792,26 eura. U odnosu na ostvarenje ovih prihoda prethodne godine bilježi se povećanje od 13.786.299,92 eura ili 12,7%.

U strukturi ovih prihoda najznačajniju stavku čine porezni prihodi s udjelom od 64,25%, slijede prihodi od upravnih i administrativnih pristojbi i po posebnim propisima s udjelom 14,73%, prihodi od imovine s udjelom od 11,92%, zatim prihodi od pomoći iz inozemstva i od subjekata unutar općeg proračuna s udjelom od 7,14%. Prihodi od kazni, upravnih mjera i ostali prihodi participiraju u ukupnim prihodima poslovanja s 1,16 %. Prihodi od prodaje proizvoda i robe te pruženih usluga i prihodi od donacija s ukupno 0,80%.

**Prihodi od poreza (61)** ostvareni su u iznosu 78.596.575,59 eura što, u odnosu na ostvarenje prethodne godine, predstavlja povećanje od 26,3%. Vrijednosno su najznačajniji prihodi proračuna jer u ukupno ostvarenim prihodima i primicima imaju visok udjel od 64,25%. U ukupnom iznosu ostvarenih poreznih prihoda najveći udjel od 91,52% ima prihod od poreza i prireza na dohodak.

*Porez i prirez na dohodak (611)* bilježi rast u odnosu na prethodnu godinu za 15.339.332,67 eura ili 27,1%. Kod poreza i prireza na dohodak važno je spomenuti da je i ove godine, kao i prethodne, isplata povrata poreza i prireza na dohodak po godišnjoj prijavi započela u svibnju te je, u nedostatku financijskih sredstava na zajedničkom računu poreza i prireza na dohodak, Državni proračun Gradu namirio 3.011.721,48 eura u tu svrhu. Grad je, po Uputama Ministarstva financija, za navedeni iznos namirenja iskazao obvezu za povrat u Državni proračun koja je u cijelosti podmirena do 30. rujna 2023. godine (više u Bilješci broj 4 uz Bilancu).

**Pomoći iz inozemstva i od subjekata unutar općeg proračuna (63)** ostvarene su u iznosu od 8.725.506,73 eura ili 31,7% manje u odnosu na prethodnu godinu.

Najveće smanjenje odnosi se na ostvarenje kapitalne pomoći proračunu od izvanproračunskih korisnika (6342), kapitalne pomoći temeljem prijenosa EU sredstava (6382) i kapitalne pomoći proračunu iz drugih proračuna i izvanproračunskim korisnicima (6332).

Do povećanja je došlo kod kapitalnih pomoći od inozemnih vlada (6312), a najveći dio se odnosi na Sporazum o međunarodnoj suradnji između Gradske općine Ljubljana, Grada Rijeke, Gradske knjižnice Ljubljana i Gradske knjižnice Rijeka u svrhu protokolarnog darivanja bibliobusa Gradu Rijeci, odnosno na upravljanje Gradskoj knjižnici Rijeka (14.750,00 eura) s ciljem produbljivanja suradnje pobratimskih gradova i poboljšanja dostupnosti literature za podizanje kulture čitanja.

Značajno povećanje zabilježeno je kod primljenih tekućih pomoći od institucija i tijela EU temeljem prijenosa sredstava za tekuće projekte (6323) i kod tekućih pomoći proračunu iz drugih proračuna i izvanproračunskim korisnicima (6331) najvećim dijelom temeljem donesene Odluke o dodjeli pomoći na ime poticaja za dobrovoljno funkcionalno spajanje JLS Model A-zajedničko trgovačko društvo - KD Autotrolej d.o.o., zatim uplaćenih sredstava za projekt Grad Rijeka - Tehnička pomoć ITU-PT te uplaćenih sredstava od strane Ministarstva znanosti i obrazovanja temeljem donesene Odluke o dodjeli sredstava za fiskalnu održivost dječjih vrtića.

*Pomoći izravnanja za decentralizirane funkcije (635)* osnovnog školstva i vatrogastva su sredstva koja uplaćuje državni proračun kako bi se namirila razlika između ostvarenog prihoda od poreza na dohodak za decentralizirane funkcije i minimalnih standarda za te funkcije koji su utvrđeni Uredbom o načinu financiranja decentraliziranih funkcija JLP(R)S i Odlukama o minimalnim financijskim standardima za decentralizirane funkcije osnovnog školstva i vatrogastva. U izvještajnom razdoblju iz državnog proračuna doznačena su sredstva u ukupnom iznosu od 2.318.043,69 eura i to: za tekuće rashode iznos od 2.126.443,69 eura, a za kapitalne rashode 191.600,00 eura. Pomoći izravnanja za decentralizirane funkcije ostvarene su 17,4% manje u odnosu na prethodnu godinu.

*Pomoći temeljem prijenosa EU sredstava (638)* ukupno iznose 3.820.221,61 eura, ostvarene su 50,4% manje u odnosu na 2022. godinu.

Kapitalne pomoći temeljem prijenosa EU sredstava doznačene su u ukupnom iznosu od 3.588.532,92 eura za financiranje sljedećih EU projekata: za projekt Revitalizacija kompleksa Benčić - Cigleni i T objekt, za projekt Turistička valorizacija reprezentativnih spomenika riječke industrijske baštine – Brod Galeb, za projekt Povežimo se baštinom, za projekt uređenja Poduzetničke zone Bodulovo i za projekt Energana – Start up inkubator za kreativne tehnologije i IT industriju.

**Prihodi od imovine (64)** ostvareni su u iznosu od 14.582.505,48 eura ili 8,1% više u odnosu na isto izvještajno razdoblje prethodne godine.

*Prihodi od financijske imovine (641)* ostvareni su u iznosu od 1.321.529,42 eura. Ostvarenje ovih prihoda u 2023. godini odnosi se u najvećem dijelu na uplate zadržane dobiti (860.459,73 eura - Rijeka plus d.o.o za razdoblje 2015.-2021. godine i 568,02 eura - Industrijska zona Bakar d.o.o za 2022. godinu) i prihoda od zateznih kamata (460.422,24 eura).

*Prihodi od nefinancijske imovine (642)* ostvareni su u iznosu 13.260.976,06 eura. Najznačajniji prihodi u okviru ove podskupine su prihodi od zakupa i iznajmljivanja imovine (zakup poslovnih prostora, najam stambenih prostora, zakup javnih površina i zemljišta) koji u ovom izvještajnom razdoblju bilježe rast od 2,6% ili apsolutno 11.749.251,09 eura, u odnosu na ostvarenje prethodne godine. Naknade za koncesije bilježe pad ostvarenja od 44,4% i iznose 259.670,53 eura.

**Prihodi od upravnih i administrativnih pristojbi po posebnim propisima i naknade (65***)* ostvareni su u iznosu 18.016.315,45 eura. Najznačajniji prihodi ove podskupine jesu komunalni doprinos i komunalna naknada (653) s ukupnim ostvarenjem u iznosu od 16.383.231,41 eura. Komunalni doprinos bilježi pad od 31,7%, a ostvarenje komunalne naknade je 2,3% više u ovoj izvještajnoj godini u odnosu na prethodnu godinu.

**Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima (66)** ostvareni su u iznosu od 992.008,81 eura i bilježe rast u odnosu na prethodnu godinu u dijelu kapitalnih donacija (6632). Najvećim dijelom kapitalne donacije ostvarene su temeljem ugovorenog Sporazuma o sufinanciranju između Grada Rijeke, Unione Italiana i Zajednice Talijana Rijeka za potrebe izgradnje i opremanje nove vrtićke zgrade na Krnjevu u Rijeci.

Unione Italiana je uplatom na račun Grada osigurala iznos od 796.336,86 eura za izgradnju ovog objekta. Ostvarena je i donacija od neprofitne organizacije Centra tehničke kulture u iznosu od 85.859,32 eura za projekt STEM(AJMO!) - projekt usmjeren na jačanje kapaciteta organizacije civilnog društva.

**Kazne, upravne mjere i ostali prihodi (68)** ostvareni su u ukupnom iznosu od 1.428.880,20 eura i bilježe pad od 36,2%. Ovi prihodi se najvećim dijelom odnose na ostale prihode po posebnim ugovorima i kazne za prometne i ostale prekršaje. U skladu s Uputom Ministarstva financija, Klasa: 400-02/22-01/26, Urbroj: 513-05-03-23-8 od 23. siječnja 2023., nerealizirane tečajne razlike utvrđene na datum bilance 31. prosinca 2022. evidentirane su na računima podskupine 934 i/ili 936 u kunama, prenijete su u početno stanje 1. siječnja 2023. u eurima te se zatvaraju u korist ili na teret računa rezultata iskazanog u podskupini 922. U skladu s navedenim, u obrascu financijskog izvještaja dodatno je iskazan iznos od 69,84 eura.

**Bilješka broj 13 – 3 RASHODI POSLOVANJA**

**Rashodi poslovanja (3)** ostvareni su u ovom izvještajnom razdoblju u iznosu od 92.142.906,80 eura i u odnosu na isto razdoblje prethodne godine više su ostvareni za 7.682.379,14 eura ili 9,1% više.

*Rashodi za zaposlene (31)* s osnove plaća i pripadajućih doprinosa te ostali rashodi za zaposlene iznose 10.803.151,16 eura i bilježe porast od 15,7 % u odnosu na prethodnu godinu.

*Materijalni rashodi (32)* ostvareni su u iznosu 29.194.961,80 eura i u odnosu na prethodnu godinu bilježe rast od 6,5%. Odnose se na rashode za redovno poslovanje i rashode za izvršavanje programskih aktivnosti gradske uprave. Naknade troškova zaposlenima, rashodi za usluge i ostali nespomenuti rashodi poslovanja ostvareni su na prošlogodišnjoj razini dok smanjenje bilježe rashodi za materijal i energiju čemu doprinosi primjena Uredbe o otklanjanju poremećaja na domaćem tržištu energije koju je donijela Vlada Republike Hrvatske.

*Financijski rashodi (34)*ostvareni su u iznosu 1.011.181,89 eura i bilježe ukupno pad od 50,3%. Neznatno povećanje od 12% unutar ove skupine bilježe kamate za primljene kredite i zajmove od kreditnih i ostalih financijskih institucija izvan javnog sektora (3423) zbog pokrenutog investicijskog ciklusa ranijih godina na realizaciji značajnih gradskih projekata koji su u cijelosti ili djelomično financirani i iz sredstava kredita u višegodišnjem razdoblju. Kamate za primljene zajmove od trgovačkih društava u javnom sektoru (3426) bilježe pad od 8,2% kao i kamate za primljene zajmove od drugih razina vlasti (3428) 8,4%.

Ostali financijski rashodi (343) bilježe pad od 88,3% (bankarske usluge i usluge platnog prometa, negativne tečajne razlike, zatezne kamate i ostali nespomenuti financijski rashodi).

*Subvencije (35)* bilježe manje izvršenje u odnosu na prethodnu godinu za 351.940,87 eura ili od 6,3% manje. Unutar skupine povećanje ovog rashoda evidentirano je kod subvencija trgovačkim društvima, zadrugama, poljoprivrednicima i obrtnicima izvan javnog sektora.

*Pomoći dane u inozemstvo i unutar općeg proračuna* (36) ostvarene su u iznosu od 32.841.441,52 eura i bilježe povećanje od 16,1% u odnosu na prethodnu godinu.

*Pomoći unutar općeg proračuna (363)* isplaćene su manje u odnosu na prethodnu godinu (76,8%) jer su 2022. godine evidentirana bespovratna sredstava Ministarstva regionalnog razvoja i fondova europske unije općinama i gradovima partnerima temeljem Ugovora o sufinanciranju provedbe EU projekta Postrojenje za sortiranje odvojenog prikupljanja otpada (sortirnica) na lokaciji Mihačeva Draga. Projekt je realiziran u 2022. godini.

*Pomoći proračunskim korisnicima drugih proračuna (366)* izvršene su na razini 2022. godine, a utrošene su za razne namjene u okviru provođenja socijalnog programa i programa zaštite zdravlja, za sufinanciranje studija logopedije i Logopedskog centra, studija za primijenjenu umjetnost na Sveučilištu u Rijeci i dr.

Kapitalna pomoć unutar općeg proračuna (3662) odnosi se na opremanje prostora Doma za odrasle Turnić u iznosu od 15.380,00 eura.

**Prijenosi proračunskim korisnicima** iz nadležnog proračuna za financiranje redovne djelatnosti (367) iznose 30.932.846,51 euro što, u odnosu na prošlu godinu, čini povećanje od 15%.

Za redovno poslovanje ukupno 34 mjesna odbora isplaćeno je 89.423,79 eura, a za 9 vijeća nacionalnih manjina i za dva predstavnika vijeća nacionalnih manjina 62.376,75 eura, sveukupno 151.800,54 eura. U skladu s uputama točke V. Okružnice Ministarstva financija o sastavljanju, konsolidaciji i predaji financijskih izvještaja od 15. siječnja 2019. godine, navedeni iznosi nisu u Obrascu PR-RAS-u iskazani na računima podskupine 367 već na izvornim rashodima. Grad je, zajedno s prijenosima sredstava mjesnim odborima (34), vijećima nacionalnih manjina i predstavnicima vijeća nacionalnih manjina Grada Rijeke, svojim proračunskim korisnicima za redovno poslovanje u 2023. godini, doznačio ukupno **31.084.647,05 eura.**

*Naknade građanima i kućanstvima na temelju osiguranja i druge naknade (37)*ostvarene su u iznosu od 4.112.750,81 eura, 11,8% više od izvršenja prethodne godine i najvećim dijelom se odnose na naknade koje se isplaćuju korisnicima Socijalnog programa sukladno Odluci o socijalnoj skrbi Grada Rijeke. Ostale naknade odnose se na isplatu stipendija za darovite učenike i studente i stipendije koje se dodjeljuju prema socijalnom kriteriju, stipendiranje studenata za studij deficitarnih zanimanja, na sufinanciranje studentskih karata, na isplatu novčanih donacija za novorođenu djecu u okviru populacijske politike Grada Rijeke, subvencije za boravak djece u jaslicama i vrtićima, subvencije prehrane u osnovnim školama, zatim na subvencije umirovljenicima kroz novčane pomoći i sufinanciranje cijene prijevoza. Također u okviru ovih rashoda su nagrade Grada Rijeke kao i nagrada AmbasadorRI odgajateljima, učiteljima, stručnim suradnicima za individualni doprinos u odgoju i obrazovanju na području grada Rijeke.

*Ostali rashodi (38)* iznose 8.912.395,89 eura i bilježe rast od 10,1%. Do porasta u odnosu na prethodnu godinu dolazi kod tekućih donacija u novcu (3811) gdje se bilježi rast od 6,3% (isplate udrugama, sportskim savezima, klubovima, privatnim dječjim vrtićima i dr.). Rast se bilježi i kod; tekućih donacija iz EU sredstava (3813) od 16,9% (sporazumi o partnerstvu u provedbi projekata MentoRI - razvoj i uvođenje inovativne socijalne usluge mentorstva za aktivno socijalno uključivanje i povećanje zapošljivosti ranjivih skupina i sporazum o partnerstvu u projektu Povežimo se baštinom), kod kapitalnih donacija građanima i kućanstvima (3822) od 25,4% (kapitalne donacije za gradnju i obnovu građevinskih objekata zaštite i očuvanja kulturnih dobara) i kod kapitalnih pomoći kreditnim i ostalim financijskim institucijama te trgovačkim društvima u javnom sektoru (3861) od 22,2% (KD Čistoća d.o.o, KD Autotrolej d.o.o. i Rijeka sport d.o.o.). Smanjenje ovih rashoda od 71,2% bilježi se kod kapitalnih donacija neprofitnim organizacijama (3821).

**Bilješka broj 14 – 7 PRIHODI OD PRODAJE NEFINANCIJSKE IMOVINE**

**Prihodi od prodaje nefinancijske imovine (7)** ostvareni su u iznosu 4.471.887,60 eura što u odnosu na prethodnu godinu, čini smanjenje za 2.861.586,72 ili 39%. Ovi prihodi odnose se na ostvarene prihode od prodaje zemljišta, prihode od naknada za pravo građenja te od prodaje stanova i poslovnih prostora.

*Prihodi od prodaje neproizvedene imovine (71)* ostvareni su u iznosu 2.070.759,75 eura, 63,3% manje u odnosu na prethodnu godinu. Najznačajniji prihodi u ovoj podskupini ostvareni su po osnovi refundacije troškova pripreme građevinskog zemljišta radi izgradnje Kompleksa Žabica u iznosu od 492.261,14 eura te prihoda evidentiranog temeljem ugovora o prijenosu prava vlasništva (zemljišta) za projekt „POS Zamet“ stambenu zgradu na Zametu Agencije za društveno poticanu stanogradnju Grada Rijeke u iznosu 267.215,80 eura.

*Prihodi od prodaje proizvedene dugotrajne imovine (72)* ostvareni su u iznosu 2.401.127,85 eura što u odnosu na ostvarenje prošle godine čini povećanje od 708.038,20 eura ili 41,8%. Povećanje se bilježi kod prihoda od prodaje stambenih i poslovnih objekata.

**Bilješka broj 15 – 4 RASHODI ZA NABAVU NEFINANCIJSKE IMOVINE**

**Rashodi za nabavu nefinancijske imovine (4)** izvršeni su u iznosu 20.335.267,80 eura i u odnosu na ostvarenje u istom razdoblju prethodne godine više su ostvareni za 8.309.169,19 eura ili 69,1%.

*Rashodi za nabavu neproizvedene dugotrajne imovine (41)* bilježe pad od 38,7% u izvršenju i to kod stavke rashoda za nabavu zemljišta.

*Rashodi za nabavu proizvedene dugotrajne imovine (42)*

Rashodi za nabavu građevinskih objekata (421) više su ostvareni (154,3%) u tekućoj godini, a povećanje se bilježi u dijelu rashoda za stambene objekte (stjecanje ošasne imovine 276.411,34 eura) i rashoda za nabavu poslovnih objekata ukupne vrijednosti 3.989.981,52 eura (temeljem Ugovora o reguliranju međusobnih odnosa - razvrgnuća suvlasničke zajednice na nekretninama „EX kompleksa Teri Crotek“ između Grada Rijeke, KD Čistoće d.o.o i KD Vodovod i kanalizacije d.o.o.

Rashodi za ceste i ostale prometne objekte također bilježe rast u odnosu na prethodnu godinu i najvećim dijelom se odnose na radove na uređenju javnih površina i izgradnju pripadajuće infrastrukture unutar bivšeg tvorničkog kompleksa Rikard Benčić.

Postrojenja i oprema (422) bilježe znatan rast u dijelu nabave uredske opreme i namještaja, komunikacijske opreme i uređaja, strojeva i opreme za ostale namjene, a najveći dio se odnosi na opremanje nove Gradske knjižnice Rijeka u sklopu kapitalnog projekta Revitalizacije kompleksa Benčić - Cigleni i T-objekt.

*Nematerijalna proizvedena imovina (426)* bilježi manje izvršenje rashoda za 54,2% na ostaloj nematerijalnoj proizvedenoj imovini (ovi rashodi iznose 203.541,99 eura).

*Rashodi za dodatna ulaganja na nefinancijskoj imovini (45)* bilježe rast od 39,2% u odnosu na isto izvještajno razdoblje prethodne godine zbog ulaganja u projekt Revitalizacija kompleksa Benčić - Cigleni i T-objekt, zatim ulaganja u projekt Turistička valorizacija reprezentativnih spomenika riječke industrijske baštine - Brod Galeb te u projekt Energana – Start up inkubator za kreativne tehnologije i IT industriju. U ovoj skupini evidentirana su i ulaganja u sportske objekte SRC Belveder, SRC 3.maj, SRC Zamet, boćarski klub Draga i otvoreno košarkaško igralište Brajda.

**Bilješka broj 16 – 8 PRIMICI OD FINANCIJSKE IMOVINE I ZADUŽIVANJA**

**Primici od financijske imovine i zaduživanja** ostvareni su u iznosu od 8.511.478,81 eura i u odnosu na ostvarenje u istom razdoblju prethodne godine, značajno su više ostvareni, za 158,5%.

*Primljeni povrati glavnica danih zajmova i depozita (81)* ostvareni su u iznosu od 435.805,06 eura po osnovi povrata depozita za izgradnju sabirne ulice SU XI (čvor Pilepići) – I. faza (8153) u iznosu od 55.193,77 eura i povrata zajmova danih u prethodnim godinama Agenciji za društveno poticanu stanogradnju Grada Rijeke u svrhu izgradnje stambeno poslovnih nekretnina na Hostovom bregu, Drenovi, Rujevici i Martinkovcu u iznosu od 380.611,29 eura.

*Primici od zaduživanja (84)* ostvareni su u ukupnom iznosu od 8.075.673,75 eura i bilježe rast od 167,6%. Radi se o dva primljena dugoročna kredita koja se realiziraju u skladu s ugovorenom dinamikom povlačenja kreditnih sredstava po osnovi ranije zaključenih ugovora o kreditnom zaduženju s ERSTE&STEIERMÄRKISCHE BANK d.d. za financiranje kapitalnih projekata: Revitalizacija kompleksa Benčić – Cigleni i T-objekt, Turistička valorizacija reprezentativnih spomenika riječke industrijske baštine i Energana – start up inkubator za kreativne tehnologije i IT industriju (o kreditima navedeno pod Bilješkom broj 4 uz Bilancu).

Do značajnog porasta primitaka od zaduživanja dolazi zbog povlačenja preostalog dijela kredita u cijelosti do kraja 2023. godine sukladno ugovorenom roku korištenja.

**Bilješka broj 17 – 5 IZDACI ZA FINANCIJSKU IMOVINU I OTPLATE ZAJMOVA**

**Izdaci za financijsku imovinu i otplate zajmova** ostvareni su u iznosu od 4.754.137,39 eura što, u odnosu na prethodnu godinu, predstavlja smanjenje za 5.748.437,58 eura (54,7%).

*Izdaci za dane zajmove i depozite (51)* bilježe rast od 16,5%. Dani zajmovi tuzemnim kreditnim institucijama izvan javnog sektora (5153) ostvareni su u iznosu od 40.000,00 eura, a radi se o izdvajanju sredstava na poseban račun depozita radi isplate naknada za izvlaštene nekretnine i troškove postupka u izgradnji sabirne ulice SU XI (čvor Pilepići) – I. faza.

Dani zajmovi gradskim proračunima (5173) ostvareni u iznosu od 297.523,48 eura, a odnose se na priključke na komunalnu infrastrukturu koje Grad sukladno zakonskim odredbama osigurava Agenciji za društveno poticanu stanogradnju Grada Rijeke za izgradnju stanova po modelu društveno poticane stanogradnju.

*Izdaci za dionice i udjele u glavnici (53)* evidentirani su po usklađenju nominalnih vrijednosti poslovnih udjela Grada Rijeke u temeljnom kapitalu trgovačkih društava prema Izvještaju Središnjeg klirinškog depozitarnog društva.

*Izdaci za otplatu glavnice primljenih kredita i zajmova (54)*odnose se na otplatu glavnice po osnovi primljenih dugoročnih kredita i zajmova. Više o ovim izdacima opisano je uz Bilješku broj 4 uz Bilancu.

**Bilješka broj 18 – X005 VIŠAK PRIHODA I PRIMITAKA**

U izvještajnom razdoblju ostvaren je tekući višak prihoda i primitaka u iznosu **18.092.846,68 eura** koji proizlazi iz:

* viška prihoda od poslovanja (X001) 30.198.885,46 eura
* manjka prihoda od nefinancijske imovine (Y002) -15.863.380,20 eura
* viška primitaka od financijske imovine i zaduživanja (X003) 3.757.341,42 eura

**9222-9221 – MANJAK PRIHODA I PRIMITAKA - PRENESENI**

Preneseno stanje financijskog rezultata 2022. godine korigirano je u svojoj strukturi viškova i manjkova u skladu s Odlukom o raspodjeli financijskog rezultata Grada Rijeke za 2022. godinu od 19. srpnja 2023. godine („Službene novine Grada Rijeke“ broj 12/23.)

Preneseni manjak prihoda iz prethodnih razdoblja iskazan je u iznosu 940.353,59 eura, a proizlazi od viška prihoda poslovanja u iznosu od 4.721.686,40 eura, viška primitka od financijske imovine 5.970,68 eura i manjka prihoda od nefinancijske imovine u iznosu od 5.668.010,67 eura.

**X006 – VIŠAK PRIHODA I PRIMITAKA RASPOLOŽIV U SLJEDEĆEM RAZDOBLJU**

Višak prihoda i primitaka raspoloživ u sljedećem razdoblju utvrđen je u iznosu 17.152.493,09 eura, a rezultat je viška prihoda i primitaka tekućeg razdoblja (X005) u iznosu 18.092.846,68 eura umanjen za preneseni manjak iz prethodnih godina (9222-9221) u iznosu 940.353,59 eura.

Utvrđeni viškovi i manjkovi izvještajnog razdoblja, zajedno s prenesenim viškovima i manjkovima, naknadno se prebijaju po istovrsnim kategorijama aktivnosti i korigiraju u skladu s člankom 82. Pravilnika o proračunskom računovodstvu i računskom planu. Konačna struktura financijskog rezultata (viškova i manjkova) iskazana je u Bilanci na 31. prosinac 2023. godine, vidjeti Bilješku broj 5 uz Bilancu.

**Bilješka broj 19 – 19 RASHODI BUDUĆIH RAZDOBLJA I NEDOSPJELA NAPLATA PRIHODA (aktivna vremenska razgraničenja)**

Rashodi budućih razdoblja iznose 2.838.997,21 eura, a čine ih obveze koje ne terete tekuće razdoblje: obračunata kamata za primljeni zajam od Ministarstva financija za sufinanciranje EU projekta Županijski centar za gospodarenje otpadom "Marišćina" u skladu s Uputama Ministarstva financija (646.201,50 eura), zatim obveze koje ne terete rashode 2023. godine (1.039.752,57 eura), nedospjela dugoročna obveza po kreditu zajednice sportskih udruga grada Rijeke „Riječki sportski savez“ (321.263,43 eura), dugoročne obveze za pravo građenja SD Zamet (5.061,62 eura) te nedospjela obveza za plaću za prosinac 2023. godine u iznosu od 826.718,09 eura.

**Bilješka broj 20 – 11K STANJE NOVČANIH SREDSTAVA NA KRAJU RAZDOBLJA**

Na kraju izvještajnog razdoblja ukupno stanje novčanih sredstava na svim računima (jedinstveni račun riznice Grada i proračunskih korisnika, račun depozita i posebne namjene te blagajne iznosi 37.239.191,82 eura.

Stanje novčanih sredstava na jedinstvenom računu riznice, koji sadrži sve uplate i isplate Grada i 82 proračunska korisnika iznosi 34.545.559,03 eura.

*Više o računima novčanih sredstava vidjeti pod Bilješkom broj 3 uz Bilancu.*

* **IZVJEŠTAJ O PROMJENAMA U VRIJEDNOSTI I OBUJMU IMOVINE I OBVEZA**

**Bilješka broj 21** – U obrascu P-VRIO iskazane su sve one promjene u vrijednosti i obujmu imovine i obveza koje nisu rezultat financijskih aktivnosti, odnosno transakcija. Iz izvještaja je evidentno ukupno povećanje vrijednosti i obujma imovine i obveza u vrijednosti od 55.337.075,37 eura te smanjenje za 33.640.926,38 eura.

*Povećanje vrijednosti (revalorizacija) imovine (91511)* u iznosu 14.750.707,55 eura odnosi se na:

* povećanje vrijednosti neproizvedene dugotrajne imovine (P002) u iznosu 5.942.456,27 eura (usklađenje vrijednosti zemljišta do kupoprodajne vrijednosti, do visine novih procjena vrijednosti, usklađenja vrijednosti po provedenim parcelacijama)
* na povećanje vrijednosti proizvedene dugotrajne imovine (P003) - povećanje vrijednosti stanova i poslovnih prostora u iznosu 8.744.625,74 eura
* na povećanje vrijednosti dionica i poslovnih udjela u glavnici trgovačkih društava (P013) u iznosu od 61.264,32 eura zbog usklađenja nominalne vrijednosti poslovnih udjela Grada Rijeke prema Izvještaju Središnjeg klirinško depozitarnog društva
* na povećanje potraživanja od prodaje nefinancijske imovine (P015) u iznosu od 2.361,22 eura odnosi se na pozitivne tečajne razlike nastale radi konverzije kuna u eure za nedospjela potraživanja za prodane stanove.

*Smanjenje vrijednosti (revalorizacija) imovine (91511)* u iznosu 1.624.818,05 eura odnosi se na:

* smanjenje vrijednosti neproizvedene dugotrajne imovine u iznosu od 292.187,11 eura kroz usklađenje do kupoprodajne vrijednosti zemljišta,
* smanjenje vrijednosti proizvedene dugotrajne imovine u iznosu od 982.481,36 eura, a odnosi se na smanjenje vrijednosti stanova i poslovnih prostora do kupoprodajne vrijednosti i nove procjene od čega se najveći dio od 791.943,19 eura odnosi na poslovni prostor kompleks M. Barača (ex Teri Crotek d.o.o.)
* smanjenje usklađenjem vrijednosti na stavkama dionica i udjela u glavnici u iznosu od 75.351,06 eura
* smanjenje potraživanja od prodaje nefinancijske imovine u iznosu 274.798,52 eura odnosi se na obračunate popuste na jednokratna plaćanja od strane građana prilikom kupnje stanova.

*Povećanje obujma imovine (91512)* u visini od 40.586.367,82 eura odnosi se na:

* povećanje obujma neproizvedene dugotrajne imovine u vrijednosti od 40.080.826,59 eura, do kojih promjena dolazi uknjiženjem zemljišta temeljem pravnog slijeda, provedenih parcelacija, novih izmjera, prenamjene, usklađenja stanja sa zemljišnim knjigama, uknjiženja temeljem izvansudskih nagodbi i ugovora o prijenosu vlasništva
* povećanje obujma proizvedene dugotrajne imovine (P018) u visini od 501.364,44 eura kod koje je evidentirano povećanje temeljem uknjiženja stanova, povećanje obujma - objekt Vila Stara Sušica, računalne opreme, kombi vozila (suradnja Rijeka 2020 sa Sveučilištem u Rijeci i predaja vozila Gradu Rijeci)
* povećanje promjene u obujmu financijske imovine u iznosu 4.176,77 eura odnosi se najvećim dijelom na potraživanja za prihode poslovanja zbog ponovnih uknjiženja potraživanja radi naplate iz stečajne mase (4.109,19 eura) te radi storna popusta na naknade za nezakonito izgrađene zgrade (67,58 eura).

*Smanjenje obujma imovine (91512)* u visini od 32.016.108,33 eura odnosi se na:

* smanjenje obujma neproizvedene dugotrajne imovine u iznosu od 30.627.779,42 eura (isknjiženje zemljišta temeljem provedenih parcelacija, novih izmjera, sporazuma o prijenosu prava vlasništva, usklađenja sa zemljišnim knjigama)
* do smanjenja obujma proizvedene dugotrajne imovine u iznosu od 810.797,62 eura dolazi zbog rashodovanja opreme, zbog isknjiženja stanova po sudskim rješenjima, isknjiženja stanova i poslovnih prostora zbog povrata RH, isknjiženja poslovnih prostora zbog rušenja te zbog prijenosa imovine proračunskim korisnicima (predaja skulptura temeljem Ugovora o darovanju Muzeju grada Rijeke i predaja bibliobusa temeljem Ugovora o prijenosu vlasništva bez naknade Gradskoj knjižnici Rijeka)
* smanjenje obujma proizvedene kratkotrajne imovine u iznosu od 6.000,71 eura odnosi se na isknjiženje didaktičkih materijala za osnovne škole
* smanjenje obujma financijske imovine odnosi se na otpis potraživanja za prihode poslovanja (P029) u ukupnom iznosu od 571.375,04 eura. Najvećim dijelom do smanjenja dolazi zbog otpisa potraživanja od brisanih subjekata (368.119,03 eura) i to, u većem dijelu, po predstečajnim nagodbama, zatim s osnova komunalne naknade, zakupnine poslovnih prostora i spomeničke rente. Većim dijelom su na smanjenje obujma potraživanja utjecali otpisi po pojedinačnim rješenjima temeljem OPZ-a i po Uredbi Vlade RH (76.625,23 eura), od toga većinu s osnove poreza na tvrtku ili naziv, zatim otpisi po posebnim zaključcima Gradonačelnika (66.292,68 eura) s osnove zakupnine i dr. te isknjiženja temeljem OPZ-a (34.225,49 eura). Do smanjenja dolazi i radi otpisa po prekršajnom zakonu (10.065,49 eura), otpisa s osnove komunalne naknade i poreza s pripadajućim kamatama i troškovima radi sklapanja predstečajnih nagodbi i stečajnog plana (7.932,24 eura), radi obračunatih popusta (7.606,52 eura) i oslobođenja temeljem Odluke Stožera civilne zaštite (508,36 eura).
* **IZVJEŠTAJ O OBVEZAMA**

**Bilješka broj 22 – Obveze**

U Izvještaju o obvezama iskazuju se obveze u razdoblju od 1. siječnja do 31. prosinca 2023. godine.Stanje obveza na kraju izvještajnog razdoblja (V006) iznosi 64.619.369,00 eura od čega stanje dospjelih obveza (V007) iznosi 5.560.654,06 eura (9%), a nedospjelih obveza (V009) 59.058.714,94 eura (91%). U odnosu na isto izvještajno razdoblje prethodne godine ukupne obveze veće su za 12.229.612,01 eura.

Stanje dospjelih obveza na kraju izvještajnog razdoblja iznosi 5.560.654,06 eura i u odnosu na stanje krajem prethodne godine veće su za 26,43%, odnosno za 1.469.554,02 eura.

Od ukupno dospjelih obveza, s prekoračenjem dospijeća do 60 dana dospjelo je na plaćanje 1.337.596,25 eura (24,06%) obveza, unutar narednih 61-180 dana dospjelo je 491.251,00 eura (8,83%), od 181-360 dana dospjelo je 151.227,97 eura (2,72%), a preko 360 dana dospjelo je 3.580.578,84 eura (64,39%).

Značajni udio u obvezama s dospijećem preko 360 dana, ali i u ukupno dospjelim nepodmirenim obvezama, čine obveze prema Državnom proračunu za 55% naplaćenih prihoda od prodaje stanova sa stanarskim pravom u visini od 3.329.342,60 eura. Navedeno dugovanje je bilo veće ranijih godina, međutim značajno se smanjilo prije svega, po osnovi Sporazuma o namirenju dugovanja ustupanjem nekretnina u vlasništvu Grada Rijeke zaključenog 13. ožujka 2019. godine između Republike Hrvatske i Grada Rijeke temeljem Odluke Vlade RH, Klasa: 022-03/19-04/67; Urbroj: 50301-26/24-19-2 od 8. ožujka 2019. godine i Odluke Gradskog vijeća Grada Rijeka, Klasa: 021-05/19-01/17; Urbroj: 2170-01/16-00-19-2 od 28. veljače 2019. godine. Temeljem navedenog Sporazuma u 2019. godini podmirene su obveze prema Ministarstvu financija za 55% naplaćenih prihoda od prodaje stanova temeljem Zakona o prodaji stanova na kojima postoji stanarsko pravo u visini od 6.336.804,67 eura i obveze prema Ministarstvu državne imovine temeljem Ugovora o zamjeni nekretnina, Klasa: 943-01/11-01/23; Urbroj: 360-5240/01-2011-39 od 24. studenog 2011. godine u visini od 189.326,00 eura. Po pitanju namirenja preostalog dugovanja u visini od 3.329.342,60 eura, Grad je ministarstvu zaduženom za državnu imovinu uputio više dopisa u svrhu sklapanja novog sporazuma o ustupanju u vlasništvo Republici Hrvatskoj nekretnina u vlasništvu Grada Rijeke.

Grad Rijeka je od 2018. do 2023. godine ukupno podmirio 10.439.431,50 eura obveza prema Državnom proračunu za gradske stanove i stanove po pretvorbi, od toga je tijekom 2023. godine podmireno 317.339,55 eura.

Ostale obveze dospjele preko 360 dana odnose se na obveze za financijske rashode i obveze za primljene jamčevine.

Preostali dio dospjelih obveza jesu obveze za materijalne rashode (usluge tekućeg održavanja, komunalne usluge, energija), obveze za financijske rashode (kamate), naknade građanima i kućanstvima (u naravi i socijalno ugroženima), ostale nespomenute obveze (obveze za jamčevine, povrati), obveze za nefinancijsku imovinu. Najveći dio ovih obveza podmiren je do roka za predaju ovog financijskog izvještaja.

Stanje nedospjelih obveza na kraju izvještajnog razdoblja (V009) iznosi 59.058.714,94 eura, a odnose se na slijedeće obveze: obveze za financijsku imovinu 37.491.428,29 eura (obveze za tuzemne kredite i zajmove prema kreditnim institucijama, bez zajmova prema Državnom proračunu i proračunskom korisniku koji su iskazani u nedospjelim međusobnim obvezama subjekata općeg proračuna), za rashode poslovanja 9.215.061,48 eura (obveza za plaću za prosinac 2023., za materijalne rashode, subvencije, naknade građanima, za PDV i ostale obveze), nedospjele obveze za nabavu nefinancijske imovine u iznosu od 6.353.109,66 eura te na nedospjele međusobne obveze subjekata općeg proračuna5.999.115,51 eura (od čega obveze za zajmove prema Državnom proračunu u iznosu od 1.285.223,25 eura i obveze za zajam prema proračunskom korisniku u iznosu od 1.221.878,17 eura).

Prilog Bilješkama:

1. Dodatak 1: Tablica Popis sudskih sporova u tijeku – Grad tužitelj
2. Dodatak 2: Tablica Popis sudskih sporova u tijeku – Grad tuženik

Rijeka, 15. veljače 2024.

Bilješke sastavile:

  **Gradonačelnik**

Vanda Sesar i

Ljiljana Kukuljan M.P.

 **Marko Filipović**